Erling Bonnesen (V), 2008-04-08:
Det går godt i Danmark.
Alle har jo fået bedre muligheder for at skabe sig en god tilværelse.
Først og fremmest er der kommet flere i arbejde, ledigheden er på det laveste niveau i over 30 år, og selv om der kan være statistiske forskelle, er det stadig væk et faktum, at alle har fået bedre muligheder for at skabe sig en god tilværelse.
Flere end nogen sinde tager en videregående uddannelse i et eller andet omfang, og det går også fremad med integrationen, hvor 43.000 flere med ikkevestlig indvandrerbaggrund er kommet i beskæftigelse siden 2001.
Flere i arbejde og lige muligheder er det, regeringen har arbejdet for, og som vi fortsat arbejder for at gøre endnu bedre.
Flere i arbejde, uddannelse og lige muligheder sikrer den stærke sammenhængskraft i samfundet.
Til Enhedslistens forslag siger jeg derfor, at Enhedslisten maler et noget forvrænget billede af situationen i Danmark.
Lavindkomstgruppen er et dårligt mål for ulighed, da det er et relativt begreb, så selv om alle f.eks. havde en dobbelt så stor indkomst, ville det jo ikke ændre på statistikken som sådan; der ville stadig væk være nogle i en gruppe og nogle i en anden gruppe.
Det, der er væsentligt, er også at sige, at det skal kunne betale sig at arbejde, man skal ikke passivere folk på overførselsindkomst.
Så beskæftigelse, uddannelse og lige muligheder er vejen ud af lavindkomstgruppen.
Til de konkrete forslag vil jeg sige til nr. 1: Det er ikke Folketingets opgave at blande sig i overenskomstmæssige spørgsmål.
Vi har jo indrettet et meget velfungerende dansk system, den såkaldte danske model, som tager sig af de spørgsmål, så derfor skal Folketinget selvfølgelig ikke blande sig i løn- og overenskomstmæssige forhold.
Til nr. 2 og 3: Det skal kunne betale sig at arbejde frem for at være på offentlig ydelse, og uden f.eks. kontanthjælpsloftet vil nogle ægtepar tabe penge på at gå på arbejde, og det kan ingen naturligvis være tjent med eller interesseret i.
Her er der simpelt hen tale om to forskellige tilgange til politikken.
Enhedslisten ønsker en slags borgerløn, hvor det for mange ikke kan betale sig at tage et arbejde, og det hverken vil eller kan vi i Venstre gå med til.
Til nr. 4: For Enhedslisten er det tilsyneladende et problem, at stadig flere danskere sparer op til deres alderdom ved siden af folkepensionen.
For Venstre er det tværtimod en glædelig udvikling.
Vi har forbedret situationen for de økonomisk mest svage pensionister med ældrechecken, som fra næste år udgør 10.000 kr. årligt, men vi har netop også gjort det nemmere at arbejde lidt ekstra som pensionist.
Til nr. 5: Det er simpelt hen efter vores opfattelse en virkelighedsfornægtelse, når Enhedslisten udnævner de studerende til samfundets økonomisk dårligst stillede.
Danske studerende får jo nærmest verdens højeste SU og har gratis adgang til uddannelse og har i det hele taget gode forhold.
Mange studerende har i dag relevante studiejob ved siden af og har på den måde, kan man sige, en god og fornuftig økonomi.
Og finansieringen må også afvises.
Til sidst vil jeg sige, at Venstres politik går ud på at have nogle gode ydelser, når der er behov for det, men det skal kunne betale sig at arbejde.
Enhedslisten vil tilsyneladende skabe en borgerløn og passivere borgerne.